‘ไทยพาณิชย์’แจ๋ว23วันกำไรหุ้น7%
บลจ.ไทยพาณิชย์โชว์ฝีมือ จังหวะลงทุนเหมาะ หนุน&#8220;ทริกเกอร์ 7% ฟันด์ 2&#8221; กำไรเข้าเป้า ภายใน 23 วัน มั่นใจครึ่งปีหลังหุ้นกลุ่มธนาคารพลังงานยังเด่น
10 ส.ค. 2554

บลจ.ไทยพาณิชย์โชว์ฝีมือ จังหวะลงทุนเหมาะ หนุน“ทริกเกอร์ 7% ฟันด์ 2” กำไรเข้าเป้า ภายใน 23 วัน มั่นใจครึ่งปีหลังหุ้นกลุ่มธนาคารพลังงานยังเด่น
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ กล่าวว่า กองทุนเปิดไทยพาณิชย์ ทริกเกอร์ 7% ฟันด์ 2 ที่มีเป้าหมายผลตอบแทนไว้ที่ 7% ภายในระยะเวลา 7 เดือนนั้น ขณะนี้กองทุนสามารถสร้างผลตอบแทนได้ 7% ตามเป้าหมายแล้ว โดยใช้ระยะเวลาเพียง 23 วัน นับจากจัดตั้งเมื่อวันที่ 28 มิ.ย. 2554 
“การเข้าลงทุนในกองทุนทริกเกอร์ 7% ฟันด์ 2 นี้ถือเป็นจังหวะที่ดีมาก เนื่องจากเป็นช่วงที่ดัชนีหลักทรัพย์ปรับตัวลดลง โดยอยู่ที่ระดับ 1,013.50 จุด อย่างไรก็ตามหลังจากนั้นตลาดหุ้นไทยได้ปรับตัวสูงขึ้นอย่างต่อเนื่อง ซึ่งส่วนหนึ่งมาจากการเข้ามาลงทุนของนักลงทุนต่างประเทศที่เชื่อมั่นในการเติบโตของเศรษฐกิจไทยเพิ่มขึ้น และนักลงทุนมีความมั่นใจในความชัดเจนจากการจัดตั้งรัฐบาลภายหลังการเลือกตั้ง จึงเป็นปัจจัยหนึ่งที่สนับสนุนให้ผลตอบแทนกองทุนนี้ถึงเป้าหมายตามที่ได้กำหนดไว้อย่างรวดเร็ว”นางโชติกา กล่าว
นางโชติกา กล่าวอีกว่า ภาพรวมของตลาดหุ้นไทยช่วงที่เหลือของปีนี้ยังคงมองเป็นช่วงขาขึ้นแบบผันผวน โดยยังคงให้น้ำหนักดัชนีราคาหุ้น สามารถขึ้นไปถึงระดับ 1,200 จุดโดยมองว่ามีหุ้นที่น่าสนใจอยู่หลายกลุ่ม เช่น กลุ่มธนาคาร อาหารรับเหมาก่อสร้างและวัสดุก่อสร้าง นิคมอุตสาหกรรม ซึ่งเป็นหุ้นที่ได้รับประโยชน์จากการขยายตัวของปริมาณความต้องการการลงทุนและบริโภคภายในประเทศ 
นอกจากนี้ ยังมีหุ้นปิโตรเลียม ปิโตรเคมี ซึ่งได้รับประโยชน์จากแนวโน้มราคาน้ำมันและสินค้าโภคภัณฑ์เพิ่มสูงขึ้น ตลอดจนหุ้นกลุ่มอาหาร และพาณิชย์
พร้อมกันนี้ นางโชติกา กล่าวว่า บริษัทเปิดให้มีการซื้อขายกองทุนเปิดไทยพาณิชย์ SET Banking Sectorที่มีนโยบายการลงทุนที่สร้างผลตอบแทนให้ใกล้เคียงกับดัชนีหมวดธุรกิจธนาคารของตลาดหุ้นไทย และกองทุนเปิดไทยพาณิชย์ SET Energy Sector มีนโยบายการลงทุนที่สร้างผลตอบแทนให้ใกล้เคียงกับดัชนีหมวดพลังงานและสาธารณูปโภค ซึ่งเป็นกองทุนดัชนีและหมวดอุตสาหกรรม